SL Uradni list Evropske unije C 307/39

Obvestilo o začetku protidampinškega postopka glede uvoza nekaterih izdelkov iz brezkončnih steklenih vlaken s poreklom iz Ljudske republike Kitajske

2009/C 307/11

Komisija je v skladu s členom 5 Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1), („osnovna uredba“) prejela pritožbo o domnevnem dampinškem uvozu nekaterih izdelkov iz brezkončnih steklenih vlaken s poreklom iz Ljudske republike Kitajske („zadevna država“), ki povzroča znatno škodo industriji Skupnosti.

1. PRITOŽBA

Pritožbo je 3. novembra 2009 vložila Evropska zveza proizvajalcev steklenih vlaken („pritožnik“) v imenu proizvajalcev, ki predstavljajo glavni delež, v tem primeru več kot 50 %, celotne proizvodnje Skupnosti nekaterih izdelkov iz brezkončnih steklenih vlaken.

2. IZDELEK V PREISKAVI

Izdelek, ki se preiskuje, so rezane niti iz steklenega vlakna dolžine največ 50 mm; rovingi iz steklenega vlakna, trakovi in preja iz steklenih vlaken; in rogoznice iz steklenih vlaken razen rogoznice iz steklene volne („izdelek v preiskavi“).

3. TRDITEV O DAMPINGU (2)

Izdelek, ki se domnevno izvaža po dampinških cenah, je izdelek v preiskavi s poreklom iz zadevne države, trenutno uvrščen v oznake KN 7019 11 00, 7019 12 00, 7019 19 10 in ex 7019 31 00. Te oznake KN so zgolj za informacijo.

Ker se glede na določbe člena 2(7) osnovne uredbe zadevna država ne šteje za državo s tržnim gospodarstvom, je pritožnik določil normalno vrednost uvoza iz zadevne države na podlagi cene v državi s tržnim gospodarstvom, in sicer Turčije. Trditev o dampingu temelji na primerjavi tako izračunane normalne vrednosti z izvoznimi cenami (na ravni franko tovarna) izdelka v preiskavi, ko je prodan za izvoz v Skupnost.

Na podlagi tega so izračunane stopnje dampinga za zadevno državo izvoznico znatne.

4. TRDITEV O ŠKODI

Pritožnik je predložil dokaze, da se je uvoz izdelka v preiskavi iz zadevne države na splošno povečal v absolutnem smislu in v smislu tržnega deleža.

Prima facie dokazi, ki jih je predložil pritožnik, kažejo, da so obseg in cene uvoženega izdelka v preiskavi med drugim negativno vplivale na prodane količine, raven zaračunanih cen in tržni delež industrije Skupnosti, kar bistveno škodi celotnemu poslovanju, finančnemu stanju in stanju zaposlenosti industrije Skupnosti.

5. POSTOPEK

Po posvetovanju s svetovalnim odborom je Komisija ugotovila, da je pritožbo vložila industrija Skupnosti oziroma je bila vložena v njenem imenu in da obstajajo zadostni dokazi, ki upravičujejo začetek postopka, zato začenja preiskavo v skladu s členom 5 osnovne uredbe.

S preiskavo se bo ugotavljalo, ali gre pri izdelku v preiskavi s poreklom iz zadevne države za damping in ali je ta povzročil škodo industriji Skupnosti. Če bodo ugotovitve to potrdile, se bo s preiskavo ugotavljalo, ali je v interesu Skupnosti, da se uvedejo ukrepi.

5.1 Postopek za ugotavljanje dampinga

Proizvajalci izvozniki (3) izdelka v preiskavi iz zadevne države so vabljeni k sodelovanju pri preiskavi Komisije.

5.1.1 Preiskava proizvajalcev izvoznikov

(a) Vzorčenje

Glede na možno veliko število proizvajalcev izvoznikov iz zadevne države, vključenih v postopek, in da bi preiskavo končali v predpisanih rokih, lahko Komisija izbere vzorec in tako omeji število proizvajalcev izvoznikov, ki jih je treba preiskati (postopek, imenovan „vzorčenje“). Vzorčenje bo izvedeno v skladu s členom 17 osnovne uredbe.

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, so vsi uvozniki ali njihovi predstavniki pozvani, da se ji javijo. Te stranke morajo Komisiji v 15 dneh od datuma objave tega obvestila v Uradnem listu Evropske unije, sporočiti naslednje informacije v zvezi s svojimi družbami:

— ime, naslov, elektronski naslov, številka telefona in faksa ter ime kontaktne osebe,

— prihodki od prodaje v lokalni valuti in količina v tonah izdelka v preiskavi, prodanega za izvoz v Skupnost med 1. oktobrom 2008 in 30. septembrom 2009, tj. obdobju preiskave („OP“), za vsako od 27 držav članic (4) posebej in skupaj,

— prihodki od prodaje v lokalni valuti in količina prodaje v tonah izdelka v preiskavi na notranjem trgu v OP (1. oktober 2008–30. september 2009),

— natančen opis dejavnosti družbe po svetu v zvezi z izdelkom v preiskavi,

— imena in natančen opis dejavnosti vseh povezanih družb (5), vključenih v proizvodnjo in/ali prodajo (izvoz in/ali notranji trg) izdelka v preiskavi,

— kakršne koli druge pomembne informacije, ki bi Komisiji lahko pomagale pri izbiri vzorca.

Proizvajalci izvozniki morajo tudi navesti, ali želijo, če ne bodo zbrani v vzorec, prejeti vprašalnik in druge obrazce zahtevka, da jih izpolnijo in tako zahtevajo individualno stopnjo dampinga v skladu z oddelkom (b) spodaj.

S predložitvijo zgoraj navedenih informacij se družba strinja z morebitno vključitvijo v vzorec. Če je družba izbrana v vzorec, to pomeni, da izpolni vprašalnik in se strinja z obiskom v svojih prostorih za preveritev njenih odgovorov („preveritev na kraju samem“). Če družba navede, da se ne strinja z morebitno vključitvijo v vzorec, se šteje, da v preiskavi ne sodeluje. Ugotovitve Komisije za nesodelujoče proizvajalce izvoznike temeljijo na razpoložljivih dejstvih in izid za te stranke je lahko manj ugoden, kot bi bil, če bi sodelovale.

Komisija bo za pridobitev informacij, za katere meni, da so potrebne za izbiro vzorca proizvajalcev izvoznikov, stopila v stik tudi z organi zadevnih držav, lahko pa stopi v stik tudi s katerim koli znanim združenjem proizvajalcev izvoznikov.

Vse zainteresirane stranke, ki želijo predložiti kakršne koli informacije glede izbire vzorca, razen zgoraj navedene informacije, morajo to narediti v 21 dneh od datuma objave tega obvestila v Uradnem listu Evropske unije, razen če je določeno drugače.

Če je potreben vzorec, se lahko proizvajalci izvozniki zberejo na podlagi največje reprezentativne količine izvoza v Skupnost, ki se lahko v razpoložljivem času ustrezno preišče. Komisija bo uradno obvestila vse znane proizvajalce izvoznike, organe države izvoznice in združenja proizvajalcev izvoznikov o družbah, ki so bile izbrane v vzorec.

Vsi proizvajalci izvozniki, izbrani v vzorec, morajo v 37 dneh od datuma uradnega obvestila o izbiri vzorca predložiti izpolnjen vprašalnik, razen če je določeno drugače.

Družbe, ki so se strinjale z morebitno vključitvijo v vzorec, vendar niso bile izbrane v vzorec, se štejejo za sodelujoče („nevzorčeni sodelujoči proizvajalci izvozniki“). Brez poseganja v oddelek (b) spodaj protidampinška stopnja, ki se lahko uporablja za uvoz od nevzorčenih sodelujočih proizvajalcev izvoznikov, ne sme presegati tehtane povprečne stopnje dampinga, ugotovljene za proizvajalce izvoznike iz vzorca.

(b) Individualna stopnja dampinga za družbe, ki niso vključene v vzorec

Nevzorčeni sodelujoči proizvajalci izvozniki lahko v skladu s členom 17(3) osnovne uredbe zahtevajo, da Komisija zanje določi individualne stopnje dampinga („individualna stopnja dampinga“). Proizvajalci izvozniki, ki želijo zahtevati individualno stopnjo dampinga, morajo zahtevati vprašalnik in druge obrazce zahtevka v skladu z oddelkom (a) in jih skrbno izpolnjene predložiti v spodaj navedenih rokih. Izpolnjen vprašalnik je treba predložiti v 37 dneh od datuma uradnega obvestila o izbiri vzorca, razen če je določeno drugače. Poudariti je treba, da morajo navedeni proizvajalci izvozniki iz zadevne države dokazati izpolnjevanje meril za tržnogospodarsko obravnavo („TGO“) ali vsaj za individualno obravnavo („IO“), kakor je navedeno v oddelku 5.1.2.2, da lahko Komisija zanje določi individualne stopnje dampinga.

Vendar pa morajo proizvajalci izvozniki, ki zahtevajo individualno stopnjo dampinga, vedeti, da lahko Komisija odloči, da zanje ne bo določila individualnih stopenj dampinga, če je na primer proizvajalcev izvoznikov toliko, da bi bila določitev individualnih stopenj dajatve preveliko breme in bi preprečila pravočasen zaključek preiskave.

5.1.2 Postopek v zvezi s proizvajalci izvozniki v zadevni državi z netržnim gospodarstvom

5.1.2.1 Izbor države s tržnim gospodarstvom

Brez poseganja v določbe oddelka 5.1.2.2 spodaj, se normalna vrednost za uvoz iz zadevne države v skladu s členom 2(7)(a) osnovne uredbe določi na podlagi cene ali konstruirane vrednosti v tretji državi s tržnim gospodarstvom. Zato Komisija izbere primerno tretjo državo s tržnim gospodarstvom. Komisija je začasno izbrala Turčijo. Zainteresirane stranke so vabljene, da o ustreznosti te izbire predložijo pripombe v 10 dneh od datuma objave tega obvestila v Uradnem listu Evropske unije.

5.1.2.2 Obravnava proizvajalcev izvoznikov v zadevni državi z netržnim gospodarstvom

V skladu s členom 2(7)(b) osnovne uredbe lahko posamezni proizvajalci izvozniki iz zadevne države, ki menijo, da pri njihovi proizvodnji in prodaji izdelka v preiskavi prevladujejo razmere tržnega gospodarstva, predložijo ustrezno utemeljen zahtevek („zahtevek za TGO“). Tržnogospodarska obravnava („TGO“) se odobri, če se pri oceni zahtevka za TGO ugotovi, da so izpolnjena merila iz člena 2(7)(c) osnovne uredbe (6). Stopnja dampinga proizvajalcev izvoznikov, ki jim je bila odobrena TGO, se po možnosti in brez poseganja v možnost uporabe razpoložljivih dejstev v skladu s členom 18 osnovne uredbe izračuna na podlagi normalne vrednosti njihovega izdelka in izvoznih cen v skladu s členom 2(7)(b) osnovne uredbe.

Posamezni proizvajalci izvozniki v zadevni državi lahko poleg tega oziroma kot drugo možnost zahtevajo individualno obravnavo („OT“). Za odobritev IO morajo ti proizvajalci izvozniki dokazati izpolnjevanje meril iz člena 9(5) osnovne uredbe (7). Stopnja dampinga proizvajalcev izvoznikov, ki jim je bila odobrena IO, se izračuna na podlagi njihovih izvoznih cen. Normalna vrednost za proizvajalce izvoznike, ki jim je bila odobrena IO, se določi na podlagi vrednosti, ugotovljenih za tretjo državo s tržnim gospodarstvom, izbrano, kakor je navedeno zgoraj.

(a) Tržnogospodarska obravnava (TGO)

Komisija bo poslala zahtevek za TGO vsem proizvajalcem izvoznikom v zadevni državi, izbranim v vzorec, in tistim nevzorčenim sodelujočim proizvajalcem izvoznikom, ki želijo zaprositi za individualno stopnjo dampinga, vsem znanim združenjem proizvajalcev izvoznikov ter organom zadevne države.

Proizvajalci izvozniki, ki zahtevajo TGO, morajo predložiti izpolnjen obrazec zahtevka v 15 dneh od datuma uradnega obvestila o izbiri vzorca ali odločitve o tem, da vzorec ne bo izbran, razen če je določeno drugače.

(b) Individualna obravnava (IO)

Za odobritev IO morajo proizvajalci izvozniki iz zadevne države, izbrani v vzorec, ter nevzorčeni sodelujoči proizvajalci izvozniki, ki želijo zaprositi za individualno stopnjo dampinga, izpolniti dele obrazca zahtevka za TGO, ki se nanašajo na OT, in obrazec zahtevka predložiti v 15 dneh od datuma uradnega obvestila o izbiri vzorca, razen če je določeno drugače.

5.1.3 Preiskava nepovezanih uvoznikov (8) (9)

Glede na možno veliko število nepovezanih uvoznikov, vključenih v postopek, in da bi preiskavo končali v predpisanih rokih, lahko Komisija izbere vzorec in tako omeji število nepovezanih uvoznikov, ki bodo preiskani (postopek, imenovan „vzorčenje“). Vzorčenje bo izvedeno v skladu s členom 17 osnovne uredbe.

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, so vsi nepovezani uvozniki ali njihovi predstavniki pozvani, da se javijo Komisiji. Te stranke morajo Komisiji v 15 dneh od datuma objave tega obvestila v Uradnem listu Evropske unije, sporočiti naslednje informacije v zvezi s svojimi družbami:

— ime, naslov, elektronski naslov, številka telefona in telefaksa ter ime kontaktne osebe,

— natančen opis dejavnosti družbe v zvezi z izdelkom v preiskavi,

— količina v tonah in vrednost v EUR uvoza v Skupnost ter nadaljnja prodaja na trgu Skupnosti uvoženega izdelka v preiskavi s poreklom iz zadevne države med OP (1. oktober 2008-30. september 2009),

— imena in natančen opis dejavnosti vseh povezanih družb (10), vključenih v proizvodnjo in/ali prodajo izdelka v preiskavi,

— kakršne koli druge pomembne informacije, ki bi Komisiji lahko pomagale pri izbiri vzorca.

S predložitvijo zgoraj navedenih informacij se družba strinja z morebitno vključitvijo v vzorec. Če je družba izbrana v vzorec, to pomeni, da izpolni vprašalnik in se strinja z obiskom v svojih prostorih za preveritev odgovorov („preveritev na kraju samem“). Če družba navede, da se ne strinja z morebitno vključitvijo v vzorec, se šteje, da v preiskavi ne sodeluje. Ugotovitve Komisije za nesodelujoče uvoznike temeljijo na razpoložljivih dejstvih in izid je lahko zanje manj ugoden, kot bi bil, če bi sodelovali.

Za pridobitev informacij, za katere Komisija meni, da so nujne za izbiro vzorca nepovezanih uvoznikov, lahko Komisija stopi v stik tudi z znanimi združenji uvoznikov.

Vse zainteresirane stranke, ki želijo predložiti kakršne koli informacije glede izbire vzorca, razen zgoraj navedene informacije, morajo to narediti v 21 dneh od datuma objave tega obvestila v Uradnem listu Evropske unije, razen če je določeno drugače.

Če je potreben vzorec, se lahko uvozniki zberejo na podlagi največje reprezentativne količine prodaje v Skupnosti, ki se lahko v razpoložljivem času ustrezno preišče. Komisija bo uradno obvestila vse nepovezane uvoznike in združenja uvoznikov o družbah, ki so bile izbrane v vzorec.

Da bi Komisija pridobila informacije, za katere meni, da so potrebne za njeno preiskavo, bo poslala vprašalnike vzorčenim nepovezanim uvoznikom in vsem znanim združenjem uvoznikov. Te stranke morajo izpolnjen vprašalnik predložiti v 37 dneh od datuma uradnega obvestila o izbiri vzorca, razen če je določeno drugače. Izpolnjen vprašalnik mora med drugim vsebovati informacije o strukturi njihovih družb, dejavnosti le-teh v zvezi z izdelkom v preiskavi in o prodaji izdelka v preiskavi.

5.2 Postopek za ugotavljanje škode

Škoda je znatna škoda, povzročena industriji Skupnosti, ali grožnja znatne škode tej industriji, ali znatno oviranje uveljavitve te industrije. Škoda se ugotavlja na podlagi pozitivnih dokazov in vključuje objektivno določitev obsega dampinškega uvoza, njegovega učinka na cene v državi uvoznici in posledičnega učinka navedenega uvoza na industrijo Skupnosti. Da se ugotovi, ali je bila industriji Skupnosti povzročena znatna škoda, so proizvajalci Skupnosti izdelka v preiskavi, vabljeni k sodelovanju v preiskavi Komisije.

5.2.1 Preiskava proizvajalcev Skupnosti

Glede na možno veliko število proizvajalcev Skupnosti, vključenih v postopek, in da bi preiskavo končali v predpisanih rokih, lahko Komisija izbere vzorec in tako omeji število proizvajalcev Skupnosti, ki bodo preiskani (postopek, imenovan „vzorčenje“). Vzorčenje bo izvedeno v skladu s členom 17 osnovne uredbe.

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, so vsi proizvajalci Skupnosti ali njihovi predstavniki pozvani, da se javijo Komisiji. Te stranke morajo Komisiji v 15 dneh od datuma objave tega obvestila v Uradnem listu Evropske unije, sporočiti naslednje informacije v zvezi s svojimi družbami:

— ime, naslov, elektronski naslov, številka telefona in telefaksa ter ime kontaktne osebe,

— natančen opis dejavnosti družbe po svetu v zvezi z izdelkom v preiskavi,

— vrednost prodaje v EUR izdelka v preiskavi na trgu Skupnosti med OP (1. oktober 2008-30. september 2009),

— Količina v tonah prodaje izdelka v preiskavi na trgu Skupnosti med OP (1. oktober 2008-30. september 2009),

— količina v tonah izdelka v preiskavi med OP (1. oktober 2008-30. september 2009),

— po potrebi količina v tonah izdelka v preiskavi, uvoženega v Skupnost in proizvedenega v zadevni državi med OP (1. oktober 2008-30. september 2009),

— imena in natančen opis dejavnosti vseh povezanih družb (11), vključenih v proizvodnjo in/ali prodajo izdelka v preiskavi (proizvedenega v Skupnosti ali v zadevni državi),

— kakršne koli druge pomembne informacije, ki bi Komisiji lahko pomagale pri izbiri vzorca.

S predložitvijo zgoraj navedenih informacij se družba strinja z možno vključitvijo v vzorec. Če je družba izbrana v vzorec, to pomeni, da izpolni vprašalnik in se strinja z obiskom v svojih prostorih za preveritev odgovorov („preveritev na kraju samem“). Če družba navede, da se ne strinja z možno vključitvijo v vzorec, se šteje, da v preiskavi ne sodeluje. Ugotovitve Komisije za nesodelujoče proizvajalce Skupnosti temeljijo na razpoložljivih dejstvih in izid je lahko zanje manj ugoden, kot bi bil, če bi sodelovali.

Da bi Komisija pridobila informacije, za katere meni, da so potrebne za izbiro vzorca proizvajalcev Skupnosti, lahko vzpostavi stik tudi z vsemi znanimi združenji proizvajalcev Skupnosti.

Vse zainteresirane stranke, ki želijo predložiti kakršne koli informacije glede izbire vzorca, razen zgoraj navedene informacije, morajo to narediti v 21 dneh od datuma objave tega obvestila v Uradnem listu Evropske unije, razen če je določeno drugače.

Če je potreben vzorec, se lahko proizvajalci Skupnosti zberejo na podlagi največje reprezentativne količine prodaje v Skupnosti, ki se lahko v razpoložljivem času ustrezno preišče. Komisija bo o družbah, ki so bile izbrane v vzorec, uradno obvestila vse proizvajalce Skupnosti in združenja proizvajalcev Skupnosti.

Da bi pridobila informacije, za katere meni, da so potrebne za preiskavo, bo Komisija poslala vprašalnike vzorčenim proizvajalcem Skupnosti in vsem znanim združenjem proizvajalcev Skupnosti. Te stranke morajo izpolnjen vprašalnik predložiti v 37 dneh od datuma uradnega obvestila o izbiri vzorca, razen če je določeno drugače. Izpolnjen vprašalnik mora med drugim vsebovati informacije o strukturi njihovih družb, finančnem stanju le-teh, njihovih dejavnostih v zvezi z izdelkom v preiskavi, stroških proizvodnje in o prodaji izdelka v preiskavi.

5.3 Postopek za presojo interesa Skupnosti

Če bosta v postopku ugotovljena damping in škoda, bo v skladu s členom 21 osnovne uredbe odločeno, ali bi bilo sprejetje protidampinških ukrepov v nasprotju z interesom Skupnosti. Proizvajalci Skupnosti, uvozniki in njihova združenja ter predstavniške organizacije uporabnikov in potrošnikov so pozvani, da se javijo v 15 dneh od datuma objave tega obvestila v Uradnem listu Evropske unije, razen če je določeno drugače. Da bi lahko sodelovale v preiskavi, morajo predstavniške organizacije potrošnikov v istem roku dokazati dejansko povezavo med svojimi dejavnostmi in izdelkom v preiskavi.

Stranke, ki se javijo v navedenem roku, lahko Komisiji predložijo informacije o tem, ali je uvedba ukrepov v interesu Skupnosti, v 37 od datuma objave tega obvestila v Uradnem listu Evropske unije, razen če je določeno drugače. Te informacije se lahko predložijo v prosti obliki ali tako, da se izpolni vprašalnik, ki ga pripravi Komisija. Vendar pa bodo informacije, predložene v skladu s členom 21, upoštevane le, če bodo podprte z dejanskimi dokazi, veljavnimi ob predložitvi.

5.4 Druga pisna stališča

Brez poseganja v določbe tega obvestila, so vse zainteresirane stranke vabljene, da izrazijo svoja stališča, predložijo informacije in dokaze. Te informacije in dokazi morajo prispeti na Komisijo v 37 dneh od datuma objave tega obvestila v Uradnem listu Evropske unije, če ni določeno drugače.

5.5 Možnost zaslišanja s strani preiskovalnih služb Komisije

Vse zainteresirane stranke lahko zaprosijo, da jih zaslišijo preiskovalne službe Komisije. Zahtevek za zaslišanje se predloži v pisni obliki, v njem pa morajo biti navedeni razlogi za predložitev zahtevka. Za zaslišanja v zvezi z zadevami iz začetne faze preiskave mora biti zahtevek predložen v 15 dneh od objave tega obvestila v Uradnem listu Evropske unije. V poznejših fazah pa je treba zahtevek predložiti v posebnih rokih, ki jih določi Komisija v korespondenci s strankami.

5.6 Postopek za predložitev pisnih stališč, izpolnjenih vprašalnikov in korespondenco

Vsa stališča zainteresiranih strank, vključno z informacijami, predloženimi za izbiro vzorca, izpolnjenimi obrazci zahtevka za TGO, izpolnjenimi vprašalniki in posodobitvami teh dokumentov, je treba predložiti v pisni obliki, na papirju in v elektronski obliki, v njih pa morajo biti navedeni ime, naslov, elektronski naslov, telefonska številka ter številka telefaksa zainteresirane stranke. Če zainteresirana stranka stališč in zahtevkov ne more predložiti v elektronski obliki zaradi tehničnih razlogov, mora o tem takoj obvestiti Komisijo.

Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se označijo „Interno“ (12).

Zainteresirane stranke, ki predložijo informacije z oznako „Interno“, morajo v skladu s členom 19(2) osnovne uredbe predložiti povzetek teh informacij, ki se označi „V pregled zainteresiranim strankam“. Ti povzetki morajo biti dovolj natančni, da zajamejo bistvo zaupnih informacij. Če zainteresirana stranka, ki je predložila zaupne informacije, ne predloži nezaupnega povzetka teh informacij v predpisani obliki in po predpisanih merilih, je možno, da takšne zaupne informacije ne bodo upoštevane.

Naslov Komisije za korespondenco:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Faks +32 22956505

6. NESODELOVANJE

Če zainteresirana stranka onemogoči dostop do potrebnih informacij ali jih ne zagotovi v roku ali močno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je zainteresirana stranka predložila napačne ali zavajajoče informacije, je možno, da te ne bodo upoštevane, uporabijo pa se lahko razpoložljiva dejstva.

Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

7. POOBLAŠČENEC ZA ZASLIŠANJE

Zainteresirane stranke lahko zahtevajo posredovanje pooblaščenca GD Trade za zaslišanje. Pooblaščenec je posrednik med zainteresiranimi strankami in preiskovalnimi službami Komisije. Pooblaščenec za zaslišanje obravnava zahtevke za dostop do dokumentacije, nestrinjanja v zvezi z zaupnostjo podatkov, zahtevke za podaljšanje rokov in zahtevke tretjih strani za zaslišanje. Pooblaščenec za zaslišanje lahko organizira zaslišanje s posamezno zainteresirano stranko in pri njem posreduje, da se zagotovi polno upoštevanje pravice do obrambe zainteresiranih strank.

Zahtevek za zaslišanje s pooblaščencem za zaslišanje je treba predložiti pisno, v njem pa morajo biti navedeni razlogi za predložitev zahtevka. Za zaslišanja v zvezi z zadevami iz začetne faze preiskave mora biti zahtevek predložen v 15 dneh od objave tega obvestila v Uradnem listu Evropske unije. V poznejših fazah pa je treba zahtevek predložiti v posebnih rokih, ki jih določi Komisija v korespondenci s strankami.

Pooblaščenec za zaslišanje poskrbi tudi za možnost zaslišanja vključenih strank, da se zagotovi predstavitev različnih stališč in nasprotnih argumentov v zvezi, med drugim, z dampingom, škodo, vzročno vezo in interesom Skupnosti. Takšno zaslišanje se praviloma izvede najpozneje konec četrtega tedna po razkritju začasnih ugotovitev.

Dodatne informacije in kontaktni podatki so zainteresiranim strankam na voljo na spletnih straneh pooblaščenca za zaslišanje na spletišču GD Trade: http://ec.europa.eu/trade/issues/respectrules/ho/index_en.htm

8. ČASOVNI OKVIR PREISKAVE

Preiskava se v skladu s členom 6(9) osnovne uredbe zaključi v 15 mesecih po objavi tega obvestila v Uradnem listu Evropske unije. V skladu s členom 7(1) osnovne uredbe se lahko začasni ukrepi uvedejo najpozneje v devetih mesecih po objavi tega obvestila v Uradnem listu Evropske unije.

9. OBDELAVA OSEBNIH PODATKOV

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (13).

(1) UL L 56, 6.3.1996, str. 1.

(2) Damping je prodaja izdelka za izvoz („zadevni izdelek“) po ceni, nižji od njegove „normalne vrednosti“. Normalna vrednost je običajno primerljiva cena „podobnega izdelka“ na notranjem trgu države izvoznice. Izraz „podobni izdelek“ se razlaga kot izdelek, ki je v vseh vidikih podoben zadevnemu izdelku ali, če takega izdelka ni, izdelek, ki je zelo podoben zadevnemu izdelku.

(3) Proizvajalec izvoznik je družba v zadevni državi, ki proizvaja in izvaža izdelek v preiskavi na trg ES neposredno ali prek tretje strani, vključno s katerokoli od njenih povezanih družb, vključenih v proizvodnjo, domačo prodajo ali izvoz zadevnega izdelka. Izvozniki, ki izdelka ne proizvajajo, običajno niso upravičeni do individualne stopnje dajatve.

(4) 27 držav članic Evropske unije: Avstrija, Belgija, Bolgarija, Ciper, Češka, Danska, Estonija, Finska, Francija, Nemčija, Grčija, Madžarska, Irska, Italija, Latvija, Litva, Luksemburg, Malta, Nizozemska, Poljska, Portugalska, Romunija, Slovenija, Slovaška, Španija, Švedska, Združeno kraljestvo.

(5) V skladu s členom 143 Uredbe Komisije (EGS) št. 2454/93 o določbah za izvajanje Carinskega zakonika Skupnosti, se osebi štejeta za povezani le, če: (a) sta vodilna uslužbenca ali direktorja družb drug drugega; (b) sta pravno priznana poslovna partnerja; (c) sta delodajalec in delojemalec; (d) če katera koli oseba neposredno ali posredno poseduje, nadzoruje ali ima v lasti 5 % ali več deležev z glasovalno pravico ali delnic obeh oseb; (e) ena od njiju neposredno ali posredno nadzira drugo; (f) obe neposredno ali posredno nadzira tretja oseba; (g) skupaj neposredno ali posredno nadzorujeta tretjo osebo; ali (h) sta članici iste družine. Osebi se štejeta za članici iste družine le, če sta v enem od naslednjih sorodstvenih razmerij: (i) mož in žena, (ii) starši in otrok, (iii) brat in sestra (tudi polbrata ali polsestri), (iv) stari starši in vnuk, (v) stric ali teta in nečak ali nečakinja, (vi) tašča ali tast in snaha ali snah, (vii) svak in svakinja. ( Uradni list Evropske unije L 253, 11.10.1993, str. 1). „Oseba“ je vsaka fizična ali pravna oseba.

(6) Proizvajalec izvoznik mora zlasti dokazati da: (i) njegove poslovne odločitve in stroški temeljijo na tržnih pogojih, brez večjega vmešavanja države; (ii) imajo družbe eden jasen seznam osnovnih računovodskih evidenc, ki se neodvisno pregledujejo v skladu z mednarodnimi računovodskimi standardi („MRS“) in se uporabljajo za vse namene; (iii) ni večjih izkrivljanj, prenesenih iz nekdanjega sistema netržnega gospodarstva; (iv) stečajno in lastninsko pravo zagotavljata stabilnost in pravno varnost ter (v) da se pretvorbe valut izvajajo po tržnih stopnjah.

(7) Proizvajalec izvoznik mora zlasti dokazati da: (i) lahko v primeru družba ali skupnih družb, ki so v celoti ali deloma v tuji lasti, izvozniki svobodno vrnejo kapital in dobičke v domovino; (ii) so izvozne cene in količine ter prodajni pogoji svobodno določeni; (iii) je večina deležev v lasti zasebnikov. Državni uradniki, ki zasedajo v upravnem odboru ali so na ključnih vodstvenih položajih, morajo biti v manjšini ali pa je treba dokazati, da je družba kljub temu dovolj neodvisna od vmešavanja države; (iv) se pretvorbe valut izvajajo po tržnih obrestnih merah in (v) vmešavanje države ni takšno, da bi omogočalo izogibanje ukrepom, če so posameznim izvoznikom odobrene drugačne stopnje dajatev.

(8) Vzorčijo se lahko le uvozniki, ki niso povezani s proizvajalci izvozniki. Uvozniki, ki so povezani s proizvajalci izvozniki, morajo izpolniti Prilogo I vprašalnika za te proizvajalce izvoznike. Za opredelitev povezane strani glej opombo 5.

(9) Podatki, ki jih predložijo nepovezani uvozniki, se lahko uporabijo tudi v zvezi z drugimi vidiki te preiskave razen ugotavljanja dampinga.

(10) Glej opombo 5.

(11) Glej opombo 5.

(12) Ta dokument je zaupni dokument v skladu s členom 19 Uredbe Sveta (ES) št. 384/96 (UL L 56 6.3.1996, str. 1 in členom 6 Sporazuma STO o izvajanju člena VI GATT 1994 (Protidampinški sporazum). To je tudi dokument, zaščiten je v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(13) UL L 8, 12.1.2001, str. 1.